Gaešita le ge tsela yeo IVF e dirwago ka yona e ka fapana go ya ka dinaga, gantši e akaretša dilo tše latelago: Mosadi o newa dihlaretagi tše matla ka dibeke tše mmalwa gore di thuše diobari tša gagwe go tšweletša mae a mantši. Monna a ka kgopelwa gore a tliše peu yeo e sa tšwago mmeleng wa gagwe a diriša mokgwa wa go tsoša setho sa pelego. Mae le peu e hlwekišitšego di kopanywa ka laboratoring. Mae a mantši a ka nontšhwa gomme a thoma go ikatiša, ke moka a fetoga maseana. Ka morago ga letšatši goba go feta moo, maseana ao a sa tšwago go thoma go bopega a hlahlobja ka šedi go bona ge e ba go na le a golofetšego le ao a bonagalago a phetše gabotse gomme a ka tsenywa ka popelong gore a gole. Mo e ka bago ka letšatši la boraro, ke mo go tlwaelegilego gore ka popelong ya mosadi yoo go se fetišetšwe lee le letee le kaonekaone eupša go fetišetšwe a mabedi goba a mararo e le gore go oketšwe kgonagalo ya gore a ime. Ge e ba go ka thoma go gola lee letee goba go feta moo, gona o a ima gomme ka moragonyana go letelwa gore o tla belega ngwana.